






 Anexa 3 la HCL nr. ..................................

CONTRACT  NR ________________
Privind delegarea de gestiune, prin atribuire directă, a serviciului de sortare a deșeurilor 

- Operare și întreținere a Stației de sortare deșeuri din Municipiul Timișoara

CAPITOLUL I

PĂRȚILE  CONTRACTANTE
Între:

MUNICIPIUL TIMIŞOARA, prin Primar, cu sediul în Timișoara, bv. C.D.Loga nr.1, telefon 0256-408.300, fax 0256-490.635, cod fiscal 14756536, cont curent nr. RO90TREZ62124630270XXXXX, deschis la Trezoreria Municipiului Timişoara, reprezentat prin Nicolae Robu – Primar, Steliana Stanciu - Director Direcția Economică, în calitate de delegatar, pe de o parte 
și

S.C. COMPANIA LOCALĂ DE TERMOFICARE COLTERM SA cu sediul în Timisoara str. Episcop Joseph Lonovici nr. 4, jud. Timis, telefon ……………., fax: ……………….., adresă e-mail: office@colterm.ro  înmatriculată la Oficiul Registrului Comerţului sub nr. J35/185/2004 CUI RO16063013, cont nr.........., deschis la.............. reprezentat prin ……… funcția........., în calitate de delegat pe de altă parte.
În temeiul prevederilor: 

· Legea nr. 51/2006 legea serviciilor comunitare de utilităţi publice, republicată şi actualizată; 
· Legea nr. 101/2006 a serviciului de salubrizare a localităţilor;
· Legea nr. 215/2001 privind administraţia publică locală, cu modificările şi completările ulterioare; 
· HCLMT nr. ......................, privind aprobarea Studiului de oportunitate privind delegarea gestiunii serviciului de operare și întreținere a Stației de sortare deșeuri din Municipiul Timișoara;
· HCLMT nr. ......................, privind aprobarea Caietului de sarcini privind delegarea de gestiunie, prin atribuire directă, a serviciilor de operare și întreținere a Stației de sortare deșeuri din Municipiul Timișoara;

· HCLMT nr. ......................, privind aprobarea Regulamentului privind serviciul de salubrizare;

CAPITOLUL II

OBIECTUL  CONTRACTULUI 
Art. 1. Obiectul prezentului contract îl constituie delegarea de gestiune, prin atribuire directă, a serviciului de sortare a deșeurilor - Operare și întreținere a Stației de sortare deșeuri din Municipiul Timișoaraˮ, situată pe strada Mile Cărpenișan nr. 3, zona CET SUD Timișoara.
Art. 2. Activitatea de salubrizare care face obiectul prezentului contract este sortarea deșeurilor municipale și a deșeurilor similare în stația de sortare, mai specific, operarea și întreținerea Stației de sortare deșeuri din Municipiul Timișoara.

Art. 3. În derularea contractului de delegare delegatul va utiliza următoarele categorii de bunuri:
3.1. bunuri de retur – care revin de deplin drept, gratuit și liber de orice sarcini delegatarului, la expirarea contractului de delegare. Sunt bunuri de retur bunurile care au făcut obiectul delegarii, precum și cele care au rezultat în urma investițiilor realizate; bunurile de retur sunt prezentate în anexa la prezentul contract.

3.2. bunuri proprii – care la expirarea contractului de delegare, rămân proprietatea delegatului. Sunt bunuri proprii bunurile care au aparținut delegatului și au fost folosite de către acesta pe toată durata delegarii.
Art. 4.   Contractul de delegare are ca anexe obligatorii următoarele:

a) Caietul de sarcini și anexele care fac parte integrantă din acesta;

b) Inventarul bunurilor mobile și imobile proprietatea delegatarului, aferente activităților;

c) Procesul verbal de predare – preluare a bunurilor de retur;

d) Regulament propriu de operare și întreținere;

CAPITOLUL III

DURATA CONTRACTULUI
Art. 5. Durata prezentului contract este de 4 ani, începând cu data de...............până la data de.............. Art. 6. În cazul în care pe parcursul executării lucrărilor care fac obiectul prezentului contract, delegatul se va confrunta cu alte situaţii decât cele stipulate, părţile au dreptul de a conveni modificarea clauzelor contractului, prin act adiţional. 
CAPITOLUL IV

TARIFE ȘI MECANISM DE PLATĂ
Art. 7. Tarifele aferente activităților prevăzute în articolul 2 din Contract, pe care delegatul are dreptul să le practice de la data semnării contractului, sunt următoarele:
a). 44,70 lei/tonă, fără TVA, pentru activitatea de tratare a deșeurilor reciclabile în stația de sortare deșeuri Timișoara;
b). 131,00 lei lei/tonă, fără TVA, pentru activitatea de procesare a deșeurilor reziduale pe Linia de sortare, în vederea valorificării energetice;

c). Ajustarea tarifelor pentru prestarea activităților se realizează anual la solicitarea delegatului, în conformitate cu prevederile Ordinului A.N.R.S.C. nr. 109/2007 privind aprobarea Normelor metodologice de stabilire, ajustare sau modificare a tarifelor pentru activitățile specifice serviciului de salubrizare a localităților. Parametrul de ajustare este indicele anual al prețurilor de consum comunicat de Institutul Național de Statistică. Ajustarea tarifelor se aprobă de către delegatar. 
d). Modificarea tarifelor pentru prestarea Activităților se realizează la solicitarea delegatului, în condițiile specificate în Ordinul A.N.R.S.C. nr. 109/2007 privind aprobarea Normelor metodologice de stabilire, ajustare sau modificare a tarifelor pentru activitățile specifice serviciului de salubrizare a localităților. Tarifele modificate sunt aprobate de către delegatar. 
Art. 8. Soluționarea litigiilor legate de tarife se realizează potrivit celor menționate în Capitolul XII      din Contract.  

CAPITOLUL V

REDEVENȚA 
Art. 9. Delegarea gestiunii serviciului se efectuează în schimbul unei redevențe anuale de 1,6%  din cuantumul veniturilor încasate din valorificarea deșeurilor la unitățile de profil, dar nu mai puțin de 35.000 lei/an.
Art. 10. Cantitatea de deșeuri valorificate va fi raportată lunar UAT Timișoara.
Art. 11.  Plata redevenţei se face trimestrial, prin Ordin de plată, în contul delegatarului deschis la Trezoreria Municipiului Timişoara. 

Art. 12.  Termenul scadent pentru plata redevenţei va fi data de 15 a lunii următoare a fiecărui trimestru.

Art. 13.  Momentul efectuării plății se consideră a fi ziua în care contul delegatarului este creditat cu suma reprezentând tranșa trimestrială de plată.

Art. 14. Pentru neachitarea în termen a redevenţei, delegatul va plăti delegatarului majorări de întârziere în cuantum de 0,1% din suma datorată pe fiecare zi de întârziere, începând cu ziua imediat următoare termenului de scadență și pâna la data stingerii sumei datorate, inclusiv. 

Art. 15. Din partea Delegatarului, însărcinată cu urmărirea, încasarea şi respectarea obligaţiilor privind plata redeventei este Direcţia Fiscală. 

CAPITOLUL VI 

GARANŢIA DE BUNĂ EXECUȚIE PENTRU REALIZAREA OBLIGAŢIEI REPREZENTÂND REDEVENŢA DATORATĂ 
Art. 16. În termen de (cel mult) 30 de zile de la data încheierii contractului de delegare a gestiunii serviciului de sortare a deșeurilor - Operare și întreținere a Stației de sortare deșeuri din Municipiul Timișoaraˮ, delegatul este obligat să depună cu titlul de garanţie de bună execuţie o sumă de 8.750 lei, reprezentând nivelul minim al redevenţei datorată concedentului, estimată pentru primele 3 luni de activitate. 
Art. 17. Delegatarul are dreptul de a executa garanţia de bună execuţie ori de câte ori delegatul nu îndeplineşte obligaţia de plată a redevenţei în termen de 90 de zile de la data scadenţei.

Art. 18. În termen de cel mult 5 zile lucrătoare de la data executării de către delegatar a garanţiei de bună execuţie, delegatul, sub sancţiunea rezilierii de drept a prezentului contract, este obligat să constituie noua garanţie de bună execuţie sau să suplinească diferenţa, după caz, până la nivelul prevăzut la art.16.

Art. 19. Plata garanţiei se efectuează prin casieria Direcţiei Fiscale a Municipiului Timişoara sau în contul RO75TREZ6215059XXX017211 al DFMT, CUI 21666630, deschis la Trezoreria Timişoara.

Art. 20. Delegatarul are dreptul să execute garanţia de buna execuţie în următoarele cazuri:

a) pentru a preleva penalităţile şi sumele datorate de delegat din neplata redevenţei;

b) delegatul renunţă la prestarea activităţii, caz în care acesta nu este exonerat şi de plata unor daune-interese faţă de delegatar.

CAPITOLUL VII
DREPTURILE PĂRȚILOR

Art. 21.  Drepturile delegatului

Delegatul are următoarele drepturi:
a). Să exercite dreptul  exclusiv de a exploata activitățile care fac obiectul contractului în aria delegării, în mod direct, pe riscul și răspunderea sa, precum și dreptul real de delegare asupra bunurilor de retur;
b). Să încaseze contravaloarea activităților prestate, corespunzător tarifului stabilit de către autoritatea contractantă;
c). Să solicite ajustarea sau modificarea tarifelor în raport cu evoluția generală a prețurilor și tarifelor din economie, în condițiile menționate în capitolul IV din contract;
d). Să inițieze modificarea și/sau completarea prezentului contract, în cazul modificării reglementărilor și/sau a condițiilor tehnico – economice care au stat la baza încheierii acestuia, prin acte adiționale;

e). De a folosi şi de a culege fructele bunurilor ce fac obiectul delegării, potrivit naturii bunului şi scopului stabilit de părţi prin prezentul contract;

Art. 22. Drepturile delegatarului
Drepturile delegatarului includ următoarele:
a). Să aprobe stabilirea, ajustarea sau modificarea tarifelor, potrivit prevederilor Ordinului A.N.R.S.C. nr. 109/2007 privind aprobarea Normelor metodologice de stabilire, ajustare sau modificare a tarifelor pentru activitățile specifice serviciului de salubrizare a localităților;
b). Să refuze, în condiții justificate, aprobarea tarifelor propuse în solicitările delegatului;
c). Să sancționeze delegatul în cazul în care acesta nu îndeplinește indicatorii de performanță și obligațiile de serviciu public stabilite în sarcina acestuia;
d). Să actualizeze și să aprobe eventuale modificări la Regulamentul serviciului de salubrizare;

e). Să inspecteze obiectul delegat și modul în care delegatul își respectă obligațiile asumate prin contract, după notificarea prealabilă a delegatului;
f). Să încaseze redevența, conform prevederilor capitolului V din contract;
h). Să rezilieze unilateral contractul în cazul nerespectării repetate de către delegat a obligațiilor contractuale, în condițiile în care acesta nu adoptă în termenul solicitat programe de măsuri care să respecte condițiile contractuale și să asigure atingerea parametrilor de calitate asumați;
i). Să aprobe modificări și/sau completări la contract, în condițiile legii, prin acte adiționale.
CAPITOLUL VIII
OBLIGAȚIILE PĂRȚILOR

Art. 23. Obligațiile delegatului

Delegatul se obligă:
a). să asigure prestarea activităților  de operare și întreținere a stației, cu respectarea prevederilor legale, inclusiv a prescripțiilor, normelor și normativelor tehnice în vigoare, în regim de continuitate şi permanenţă a serviciului;
b). Să dețină și să mențină valabile toate autorizațiile și licențele necesare pentru desfășurarea activităților, potrivit condițiilor legale. Delegatul va trebui să poată furniza în orice moment documente care să ateste că autorizațiile necesare au fost eliberate pentru instalațiile de deșeuri și că acestea sunt operate în conformitate cu autorizațiile. Delegatul va informa delegatarul, în cazul în care intervin modificări la condițiile atașate autorizațiilor, schimbări în ceea ce privește deținerea autorizațiilor sau elemente care pot afecta executarea prezentului contract, în termen de cel mult 5 zile de la data modificării respective;
c). Să furnizeze autorității administraţiei publice locale, respectiv A.N.R.S.C., în termenul solicitat,  informaţiile solicitate și documentele/documentaţiile, actele individuale pe baza cărora prestează serviciul de salubrizare, în condițiile legii;
d). Să accepte la stația de sortare doar deșeuri din aria delegării;
e). Să țină evidența și să raporteze semestrial către delegatar cantitățile predate către operatorii economici care desfășoară activități de tratare a deșeurilor, pe fiecare tip de deșeu;
f). Să pună în aplicare metode performante de management care să conducă la reducerea costurilor de operare;
g). Să asigure personalul necesar pentru prestarea activităților și să asigure conducerea operativă, mijloacele tehnice și personalul de intervenție în situații de urgență;
h). Să îndeplinească Indicatorii de performanță prevăzuți în Caietul de sarcini, anexă la prezentul contract;
i). să plătească redevenţa conform clauzelor înscrise în prezentul contract;
j). să respecte condiţiile de siguranţă în exploatare, protecţia mediului, protecţia muncii, normele P.S.I.;
k). să restituie delegatarului, la încetarea contractului de delegare prin ajungere la termen, bunurile de retur în mod gratuit şi libere de sarcini;
l). să asigure continuitatea exploatării obiectivului delegat, în cazul în care contractul de delegare încetează din alte cauze decât prin ajungerea la termen, cu excepţia intervenţiei forţei majore sau a cazului fortuit, până la preluarea acestuia de către delegatar;
m). să notifice delegatarul de îndată ce sesizează existenţa sau posibilitatea existenţei unei cauze de natură să conducă la imposibilitatea exploatării obiectivului contractului conform scopului pentru care a fost delegat, în vederea luării măsurilor ce se impun pentru asigurarea continuităţii activităţii;
n). să nu subcontracteze bunul ce face obiectul delegarii;
o). Să nu înstrăineze, să nu dispună în vreun fel sau să nu închirieze vreun bun de retur;
p). să preia pe bază de proces verbal bunurile care fac parte din obiectul delegarii;
r). să respecte Caietul de sarcini, precum şi prevederile legale privind domeniul de activitate;
s). să respecte tarifele specificate în contract la Capitolul IV, art.7, lit.a), b) 
ș). să plătească utilităţile (energie electrică, apă-canal, etc.) aferente activității desfășurate, în baza contractelor pe care acesta este obligat să le încheie cu furnizorii;
t). Orice alte obligații care decurg din prezentul Contract sau din condițiile legale.
ț) Să țină o evidență separată a activităților desfășurate, cu contabilitate distinctă pentru activitatea delegată, conform prevederilor Legii nr. 51/2006 a serviciilor comunitare de utilități publice, republicată, art.35.

Art. 24. Obligațiile delegatarului
Delegatarul se obligă:
a)  să asigure libera folosinţă a obiectului dat în delegare precum şi exercitarea, de către delegat, a drepturilor precizate prin prezentul contract;
b)  să nu modifice în mod unilateral contractul de delegare, în afară de cazurile prevăzute expres de lege;
c) să notifice delegatul cu privire la apariţia oricăror împrejurări de natură să aducă atingere drepturilor delegatului;
d)  să predea pe bază de proces verbal bunurile care fac parte din obiectul delegarii;
e) să urmărească modul de îndeplinire a obligațiilor contractuale ale delegatului prin intermediul consilierilor de specialitate din cadrul Biroului Salubrizare.

CAPITOLUL IX
SANCȚIUNI

Art. 25.  Neefectuarea plății redevenței până la termenul prevăzut în capitolul V, articolul 9, obligă delegatul la plata unei sume cu titlu de majorări de întârziere în cuantum de 0,1% din suma datorată pe fiecare zi de întârziere, începând cu ziua imediat următoare termenului de scadență și pâna la data stingerii sumei datorate, inclusiv. 

Art. 26. Neplata a trei tranșe consecutive ale redevenţei conduce la retragerea obligaţiilor restante (redevenţă şi majorări de întârziere) din contul de garanţie. În termen de 30 de zile de la retragerea obligaţiilor restante din contul de garanţie, operatorul are obligaţia să reconstituie garanţia la nivelul prevăzut în contract. 

CAPITOLUL X
ÎNCETAREA ȘI DENUNȚAREA UNILATERALĂ A CONTRACTULUI

Art. 27. Prezentul contract de delegare încetează în următoarele situaţii:
a- la expirarea duratei stabilite în contract, dacă părţile nu convin, în scris, prelungirea acestuia în condiţiile legii;
b- În cazul în care, din motive de interes public, autoritatea contractantă dorește implementarea unui obiectiv de investiții de tipul Waste-to-Energy, aceasta are dreptul de a rezilia unilateral prezentul contract, dar nu mai devreme de 1 an de la semnarea contractului de atribuire. 

c- în caz de forţă majoră sau caz fortuit, când una dintre părți se află în imposibilitatea de a continua contractul, părțile au dreptul să-și notifice încetarea prezentului contract fără ca vreuna dintre ele să pretindă daune-interese.

Art. 28. La încetarea din orice cauză a contractului de delegare bunurile care au fost utilizate de delegat în derularea delegarii vor fi repartizate după cum urmeză:

Art. 28.1. Bunuri de retur: delegatar;
Art. 28.2. Bunuri proprii: delegat.
Art. 29. Fără a aduce atingere dispoziţiilor dreptului comun privind încetarea contractelor sau dreptului autorităţii contractante de a solicita constatarea nulităţii absolute a contractului, în conformitate cu dispoziţiile dreptului comun, autoritatea contractantă are dreptul de a denunţa unilateral un contract de achiziţie publică în perioada de valabilitate a acestuia, iar contractul nu ar fi trebuit să fie atribuit contractantului respectiv, având în vedere o încălcare gravă a obligaţiilor care rezultă din legislaţia europeană relevantă şi care a fost constatată printr-o decizie a Curţii de Justiţie a Uniunii Europene.

Art. 30. În situaţia nerespectării dispoziţiilor art. 24, autoritatea contractantă are dreptul de a denunţa unilateral contractul.
CAPITOLUL XI
RĂSPUNDEREA CONTRACTUALĂ

Art. 31. Nerespectarea de către părţile contractante a obligaţiilor cuprinse în prezentul contract de delegare atrage răspunderea contractuală a părţilor în culpă.

Art. 32. Partea în culpă este obligată la plata penalităților prevăzute în prezentul contract de delegare, iar dacă acesta nu acoperă paguba, pentru partea neacoperită este obligată suplimentar la plata de daune – interese.

Art. 33. Eventualele litigii care apar din derularea prezentului contract vor fi soluţionate pe cale amiabilă în termen de 30 zile calendaristice de la data notificării celeilalte părţi cu privire la apariţia unor astfel de divergenţe;  dacă după cele 30 zile litigiul nu este stins pe cale amiabilă, soluţionarea lui este de competenţa instanţelor judecătoreşti.

CAPITOLUL XII
CLAUZE SPECIALE

Art. 34. Prin semnarea prezentului contract, delegatul confirmă că a luat la cunoştinţă despre toate condiţiile impuse de delegatar aşa cum rezultă acestea din prezentul contract, din caietul de sarcini şi din regulamentul de serviciu si că le acceptă fără obiecţiuni.

Art. 35. Pe toată durata prezentului contract bunurile care fac parte din obiectul delegarii rămân în proprietatea delegatarului.

Art. 36. Este interzisă subdelegatea obiectului prezentului contract. 

CAPITOLUL XIII
LITIGII

Legea aplicabilă și soluționarea disputelor

Art. 37.  Părţile convin că acest Contract va fi interpretat şi executat conform legilor din România. 
Art. 38.  Părţile vor depune toate diligențele necesare pentru a soluţiona pe cale amiabilă orice dispută sau neînţelegere privind interpretarea ori executarea contractului, în termen de 30 (treizeci) de zile (sau o perioadă mai lungă dacă părţile convin astfel), din momentul în care una dintre părţi a comunicat în scris celeilalte părţi existenţa unei dispute şi obiectul acesteia. Dacă disputa nu este soluţionată pe cale amiabilă, atunci oricare dintre părţi poate notifica în scris despre imposibilitatea ajungerii la o soluţie. Ulterior transmiterii notificării, oricare dintre părți poate supune spre soluţionare disputa în faţa instanţelor de judecată competente din România.   

CAPITOLUL XIV 

DISPOZIŢII FINALE

Art. 39.  Caietul de sarcini aprobat prin HCLMT ............................ şi studiul de oportunitate aprobat prin HCLMT …………………sunt anexe şi sunt parte integrantă a prezentului contract.

Art. 40.  Orice modificare a clauzelor prezentului contract se va face prin act adiţional semnat de ambele părţi.
Art.41. Prezentul contract constituie singurul instrument juridic probant pentru soluţionarea eventualelor litigii între părţi prin acţiune în justiţie adresată instanţei competente.

Art. 42.  Dacă o anumită clauză va fi anulată de instanţă, contractul rămâne valabil cu privire la celelalte prevederi. 

Art. 43. Prezentul contract de delegare a fost încheiat în 3(trei) exemplare, din care un exemplar revine Delegatarului, un exemplar revine Delegatului, iar celălalt exemplar va fi predat Direcţiei Fiscale a Municipiului Timişoara.

            DELEGATAR,                                                                       

  MUNICIPIUL TIMIŞOARA, prin                                            

                PRIMAR                                                                                            

ADMINISTRATOR PUBLIC                               
                                                                                                                                                                                               

        ROBERT KRISTOF                                                       


    DIRECTOR ECONOMIC                        

          
       STELIANA STANCIU                                    


                                                                                              

   ȘEF BIROU SALUBRIZARE

          CĂLIN VICTOR FIAT

       ȘEF SERV. JURIDIC

              CAIUS ŞULI

